Universis presentes litteras inspecturis, magister officialis curie Bituricensis, salutem in Domino. Noveritis quod constituti coram nobis Andreas dictus Miles, et uxor sua dicta Grossa recognoverunt quod, cum inter ipsos, ex una parte, et abbatem et conventum Sancti Benedicti Floriacensis, ex alia, contentio verteretur super una platea sita, ut dicitur, apud Castellionem super Ligerim, juxta domum monachorum, ex una parte, et juxta domum Renaudi Camus ex alia, et eamdem in religiosum virum abbatem Sancte Columbe Senonensis et in Joannem de Corcellis, militem, super hoc a partibus compromissum fuisset, fide hinc inde prestita, quod ipsorum arbitrium observarent, dicti arbitri suum super premissa protulerunt arbitrium, in hunc modum videlicet quod dicti abbas et conventus darent dicto Andree et ejus uxori septem libras parisiensium et ita nihil juris in dicta platea de cetero per se vel per alios reclamarent, sed dictis abbati et conventui remaneret in perpetuum quiete et pacifice possidenda; quod arbitrium dictus Andreas et uxor sua gratanter et liberaliter acceperunt coram nobis per fidem prestitam, promittentes quod de cetero non venirent et de dictis septem libris parisiensium grantum suum confessi sunt habuisse. Datum et sigillo Bituricensis curie sigillatum, anno Domini 1241, mense junio.